Näin kiljuttiin riemusta! Korte teki kotimaisen kärkituloksen sekä Hurske rikkoi vihdoin MM-rajan – molemmat silti ymmällään | Yle Urheilu | yle.fi
17.7.2019 klo 19.45päivitetty 17.7.2019 klo 21.54
Katso 100 metrin aitakisa kuvaa klikkaamalla!
Jaa artikkeli Facebookissa2767
Yleisurheilun GP-kisoissa Lapinlahdella nähtiin naisten 100 metrin aitojen 2. kilpailussa kovia tuloksia. Annimari Korte teki oman ennätyksensä 12,86. Myös Reetta Hurske rikkoi MM-rajan yhdellä sadasosalla kellottamalla 12,97. Hurske oli aiemmin tällä kaudella päässyt kolme kertaa MM-rajan ali, mutta joka kerralla oli liikaa myötätuulta. Nyt myötätuulta oli juuri sallitut kaksi metriä sekuntia.
Aika on myös Hurskeen ennätys. Aiemmin Hurske oli kellottanut tänä kesänä sallituissa oloissa 12,99. Kortteen aiempi ennätys tänä vuonna oli 12,93.
Korte teki myös kauden kotimaisen kärkituloksen. Aiemmin kärkitulosta 12,90 hallussaan pitänyt Nooralotta Neziri ei kilpaillut Lapinlahdella. Nezirin nimissä on myös Suomen ennätys 12,81, joka jäi nyt Kortteelta viiden sadasosan päähän.
Korte otti aiemmin Lapinlahdella aiemmin 1. juoksussa varaslähdön, eikä päässyt näyttämään lainkaan kuntoaan.
– Juoksu oli alusta todella huono. Kun tulin maalin, ajattelin, että ei ole mikään hyvä aika. Mutta olen todella iloinen ennätyksestä, Korte kertoi hämmentyneen oloisena toisesta juoksustaan Yle Urheilulle.
Hurskeen aika tarkoitti myös sitä, että nyt kolme suomalaista on rikkonut siis Dohan MM-kisojen tulosrajan pika-aidoissa. Hurske alitti MM-rajan nyt siis pitkän taistelun jälkeen.
– Olo on vähän epätietoinen. Tällä kertaa sadasosat ja tuulet olivat puolellani. Olen iloinen, että tulin tänne, vaikka tämä kisa ei kuulunut alkuperäiseen kisaohjelmaan, Hurske sanoi.
Hurske aitoi illan 1. juoksussa vesisateeessa 13,16. Toisessa juoksussa rata oli märkä, mutta ei enää satanut. Siitä jäi nälkää illan toiseen vetoon. Hurske puhui kuitenkin juoksustaan samaan tyyliin kuin Korte.
– Olen tiennyt, että olen koko ajan kunnossa. Mutta juoksu ei ollut mitenkään erityisen hyvä, Hurske sanoi.
Katso juoksu ja sen jälkeiset reaktiot jutun kuvaa klikkaamalla!